Kort reeks oor hulpelose pa, obsessie boei | Netwerk24
Kort reeks oor hulpelose pa, obsessie boei
Met Adrian Lester en John Simm.
Geskep deur Mike Bartlett
Die idee is goed: ’n Dokter wat in die noodeenheid van ’n hospitaal werk, haas hom een aand na die noodeenheid waar ’n gewonde seun lê wat met ’n mes gesteek is. Die kind sterf egter terwyl die dokter opereer.
Sy pa hou die dokter vir nalatigheid verantwoordelik en sweer om by die waarheid uit te kom. Hoe hy dit doen, is dalk vergesog en soms gedwonge, maar dié TV-reeks van drie episodes bring sy boodskap tog tuis. ’n Mens stem net nie met alles saam wat die draaiboekskrywer opdis nie.
Die openingstoneel, waar die dokter se dogter teen ’n krans uitklim, en die wyse waarop hy die klimtog hanteer, speel ’n sleutelrol in wat uiteindelik gebeur en skep spanning buite die hospitaal. Het die dokter dalk ’n swakheid wat hier reeds gewys word? Of is die skurk dalk die pa wat hom so jag?
Voornemende kykers kan seker wees dat hulle emosioneel betrokke sal raak en dat die dokter en die pa van die oorlede seun se trauma sensitief uitgebeeld word.
Veral die hospitaaltonele is aangrypend en realisties.
En dit is veral John Simm se sensitiewe uitbeelding van ’n doodgewone man in buitengewone omstandighede wat ’n mens boei – ook Adrian Lester se gesaghebbende, maar geteisterde dokter.
Dit is geen grootse of onmisbare sensasionele reeks nie, maar kan jou lank oor obsessie, woede en ouerlike hulpeloosheid laat debatteer. Maar uiteindelik gaan dit oor die wrede waarheid tot elke prys.
Op M-Net, kanaal 101. Begin 13 September 22:00.
Meer oor: Tv-Reekse | Vermaak | Trauma